भाजपा कार्यालय सहित 315 के कनेक्शन काटे
बिजली कंपनी ने सौ फीसदी वसूली के लिए शनिवार को नगर भाजपा कार्यालय की बिजली काट दी। भाजपा अध्यक्ष प्रेमप्रकाश खत्री के नाम से भाजपा कार्यालय बख्तावर मार्ग पर कनेक्शन है। उन पर 16914 रुपए बकाया होने पर कनेक्शन काटा है। इसी तरह अफसरों ने शनिवार को कुल 315 कनेक्शन काटे हैं। कंपनी के फील्ड अफसर भी घर-घर जाकर लोगों से बिल की वसूली कर रहे हैं। अधिकारियों ने बताया कि नवंबर में 2213 बकायादारों से बिजली बिल (काटने व जोड़ने का चार्ज) सहित 40.13 लाख रुपए की वसूली की जा चुकी है।
कनेक्शन कटने के भय से कर रहे हाथों-हाथ भुगतान
बिजली कंपनी के कनिष्ठ यंत्री संजय शर्मा व सहायक यंत्री विशाल वर्मा ने बताया शहर में 2 करोड़ 75 लाख की वसूली होना है। इसमें से करीब डेढ़ करोड़ की वसूली उपभोक्ताओं से घर-घर जाकर करना है। वहीं बिजली कंपनी के अफसरों को घर आते देखकर उपभोक्ता स्वयं भुगतान करने लगे हैं। उन्हें कनेक्शन काटे जाने का भय है। इसलिए यह तरीका कारगर सिद्ध हो रहा है। हालांकि अधिकारियों ने शनिवार को कमला बाई 7017 रु., फूलसिंह डाबर 7607 रु., मुन्नालाल डाबर दशहरा मैदान 10201 रु., धनसिंह गुलाबसिंह मतलबपुरा 6040 रु., विष्णु हारोड़ 23604 रु., पार्वतीबाई ब्रहमाकुंडी 22323 रु., नाजु ब्रहाकुंडी 11271 रु., सुंदरलाल गिरवाल जिला जेल परिसर 7791 रु. आदि का बकाया होने पर कुल 315 कनेक्शन काटे हैं।
गांधीगिरी कर उपभोक्तों को दी समझाइश
बिजली कंपनी ने सौ फीसदी वसूली के लिए शनिवार से गांधीगिरी अभियान चलाया। कंपनी का दल घर-घर जाकर उपभोक्ताओं को समय पर बिल का भुगतान करने की समझाइश दे रहा है। अधिकारियों ने बताया कि इतना सब करने के बाद भी कुल बिल की 40 प्रतिशत राशि भी कंपनी के काउंटर पर जमा नहीं होती है। लोग घर-घर घूमने वाले फील्ड स्तर के अधिकारियों को बिलों से संबंधित समस्याएं भी बता रहे हैं। गंभीरता से कार्रवाई का आश्वासन दिया जा रहा है।
इस तरह घर-घर समझाइश दे रहे अधिकारी।
ये है नगर भाजपा कार्यलय जिसकी बिजली काटी गई।
bho_Deva hin_Deva hin_Deva hin_Deva hin_Deva hin_Deva hin_Deva awa_Deva